CELEX: 32021R0442
Language: sk
Date: 2021-03-11 00:00:00
Title: Vykonávacie nariadenie Komisie (EÚ) 2021/442 z 11. marca 2021, ktorým sa vývoz určitých výrobkov podmieňuje predložením vývozného povolenia

12.3.2021   
               
               
                  SK
               
               
                  Úradný vestník Európskej únie
               
               
                  L 85/190
               
            
         VYKONÁVACIE NARIADENIE KOMISIE (EÚ) 2021/442
         z 11. marca 2021,
         ktorým sa vývoz určitých výrobkov podmieňuje predložením vývozného povolenia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/479 z 11. marca 2015 o spoločných pravidlách pre vývozy (1), a najmä na jeho článok 6,
         keďže:
         
                     (1)
                  
                  
                     Komisia prijala 30. januára 2021 vykonávacie nariadenie Komisie (EÚ) 2021/111 (2), ktorým sa vývoz vakcín proti ochoreniu COVID-19, ako aj aktívnych látok vrátane bánk materských buniek a pracovných buniek používaných na výrobu týchto vakcín podmieňuje predložením vývozného povolenia podľa článku 5 nariadenia (EÚ) 2015/479. Vykonávacie nariadenie (EÚ) 2021/111 sa uplatňuje najviac počas šiestich týždňov.
                  
               
                     (2)
                  
                  
                     Výrobná kapacita vakcín proti ochoreniu COVID-19 sa ešte stále len rozbieha a v prípade niektorých výrobcov vakcín stále nie je dostatočná na zabezpečenie prisľúbených množstiev, ktoré majú byť určené pre Úniu na základe predbežných kúpnych zmlúv (APA) uzavretých s Úniou.
                  
               
                     (3)
                  
                  
                     Vzhľadom na kritickú situáciu s vakcínami proti ochoreniu COVID-19 v Únii, a najmä na riziko, že vakcíny vyrobené alebo balené v Únii sa vyvážajú, predovšetkým do krajín, ktoré nie sú v tomto ohľade zraniteľné, čo môže byť v rozpore so zmluvnými záväzkami farmaceutického priemyslu, sú naďalej opodstatnené ochranné opatrenia, ktoré majú zabrániť nedostatku a oneskoreným dodávkam takýchto vakcín. Preto je v záujme Únie zachovať na obmedzené obdobie mechanizmus, ktorým sa zabezpečí, aby vývoz vakcín proti ochoreniu COVID-19, na ktoré sa vzťahujú predbežné kúpne zmluvy uzavreté s Úniou, podliehal predchádzajúcemu povoleniu, aby sa zabezpečili primerané dodávky na pokrytie životne dôležitých potrieb v Únii, a nedotklo sa to pritom príslušných medzinárodných záväzkov Únie v tomto ohľade.
                  
               
                     (4)
                  
                  
                     Vývozné povolenia by mali udeľovať členské štáty, v ktorých sa vyrábajú výrobky, na ktoré sa vzťahuje toto nariadenie, a to len pokiaľ predmetný vývoz z hľadiska svojho objemu alebo iných relevantných okolností neohrozuje nepretržitú dodávku vakcín potrebnú na plnenie predbežných kúpnych zmlúv medzi Úniou a výrobcami vakcín. V záujme zaistenia koordinovaného prístupu na úrovni Únie by členské štáty mali vopred požiadať Komisiu o stanovisko a rozhodnúť v súlade s ním.
                  
               
                     (5)
                  
                  
                     Administratívne postupy týkajúce sa týchto vývozných povolení by mali počas uplatňovania tohto dočasného mechanizmu ostať v právomoci členských štátov.
                  
               
                     (6)
                  
                  
                     Vývozné povolenie sa môže vzťahovať na viacnásobné vývozné zásielky vakcín a vzoriek. V snahe uľahčiť administratívny proces a súčasne zaistiť transparentnosť by sa mal zjednodušiť formulár pre povolenie, čo umožní, aby sa jedna žiadosť a jeden formulár pre povolenie vzťahovali na jedno odoslanie so zásielkami určenými viacerým konečným príjemcom v tej istej krajine určenia, ktoré prepustí ten istý colný úrad vývozu. Na účely colnej kontroly by sa mal v povolení uvádzať colný úrad vývozu.
                  
               
                     (7)
                  
                  
                     Aby sa zabezpečilo posudzovanie situácie v pravidelných intervaloch a zaistila sa transparentnosť a konzistentnosť, členské štáty by mali poskytovať Komisii informácie o požadovaných vývozných povoleniach a o svojich rozhodnutiach v súvislosti s takýmito žiadosťami. Komisia by mala takéto informácie pravidelne zverejňovať, pričom riadne zohľadní ich dôverný charakter.
                  
               
                     (8)
                  
                  
                     Jednotný trh s liekmi je za hranicami Únie úzko integrovaný a podobne sú na tom aj jeho dodávateľské reťazce a distribučné siete. Platí to najmä pre susedné krajiny a ekonomiky, členské štáty Európskeho združenia voľného obchodu a západný Balkán, ktoré sú v procese integrácie s Úniou. Podmienenie vývozu vakcín proti ochoreniu COVID-19 do uvedených krajín požiadavkou vývozného povolenia by bolo kontraproduktívne, vzhľadom na ich blízkosť a závislosť od dodávok vakcín z Únie (keďže na predmetné vakcíny v primeraných množstvách väčšina z nich nemá vlastné výrobné kapacity) a na skutočnosť, že vakcíny predstavujú nevyhnutný výrobok na zabránenie ďalšiemu šíreniu pandémie. Preto je vhodné vyňať takéto krajiny z rozsahu pôsobnosti tohto nariadenia.
                  
               
                     (9)
                  
                  
                     Takisto je vhodné z požiadavky na vývozné povolenie vyňať zámorské krajiny a územia uvedené v prílohe II k zmluve, Faerské ostrovy, Andorru, San Maríno a Vatikánsky mestský štát, ako aj územia členských štátov výslovne vylúčené z colného územia, konkrétne Büsingen, Helgoland, Livigno, Ceuta a Melilla, keďže sú osobitne závislé od metropolitných dodávateľských reťazcov členských štátov, ku ktorým sú pripojené, alebo od dodávateľských reťazcov susedných členských štátov. Z uplatňovania tohto nariadenia by mal byť vyňatý aj vývoz na kontinentálny šelf členského štátu alebo do výhradnej hospodárskej zóny, ktorú členský štát vyhlásil podľa Dohovoru Organizácie Spojených národov o morskom práve (UNCLOS).
                  
               
                     (10)
                  
                  
                     Keďže nariadenie sa vzťahuje len na vývoz z colného územia Únie, krajiny, ktoré sú súčasťou uvedeného colného územia, nemusia byť z jeho pôsobnosti vyňaté, aby mohli prijímať neobmedzené zásielky z Únie. To sa týka najmä Monackého kniežatstva (3).
                  
               
                     (11)
                  
                  
                     V zmysle medzinárodnej solidarity by sa mal z požiadavky na vývozné povolenie vylúčiť vývoz, ktorý umožňuje dodávky ako súčasť núdzovej humanitárnej reakcie na krízu, vývoz prostredníctvom nástroja COVAX, a najmä do krajín s nízkymi a strednými príjmami vzhľadom na ich zraniteľnosť a obmedzený prístup k vakcínam, vývoz vakcín proti ochoreniu COVID-19 zakúpených a/alebo dodaných prostredníctvom COVAX, Unicef a PAHO s miestom určenia do ktorejkoľvek inej účastníckej krajiny nástroja COVAX a vývoz vakcín proti ochoreniu COVID-19 zakúpených členskými štátmi na základe predbežných kúpnych zmlúv Únie a ďalej predaných do tretej krajiny alebo darovaných tretej krajine.
                  
               
                     (12)
                  
                  
                     Požiadavky na predchádzajúce povolenie sú výnimočného charakteru, mali by byť cielené a mali by mať obmedzené trvanie. Vzhľadom na pretrvávajúce obmedzenia výroby vakcín a riziko omeškania dodávok vakcín proti ochoreniu COVID-19 v Únii, ako sa uvádza v odôvodneniach 2 a 3, by sa mal mechanizmus vývozného povolenia naďalej uplatňovať na obmedzené obdobie.
                  
               
                     (13)
                  
                  
                     Pre obmedzené trvanie opatrení stanovených vo vykonávacom nariadení (EÚ) 2021/111 by toto nariadenie malo nadobudnúť účinnosť čo najskôr.
                  
               
                     (14)
                  
                  
                     Opatrenia stanovené v tomto nariadení sú v súlade so stanoviskom výboru zriadeného článkom 3 ods. 1 nariadenia (EÚ) 2015/479,
                  
               PRIJALA TOTO NARIADENIE:
         
            Článok 1
            Vývozné povolenie
            
               1.   Na vývoz tohto tovaru sa vyžaduje vývozné povolenie vystavené v súlade s formulárom uvedeným v prílohe I:
               
                           a)
                        
                        
                           vakcín (očkovacích látok) proti koronavírusom podobným SARS (druhom SARS-CoV) v súčasnosti patriacich pod číselný znak KN 3002 20 10, bez ohľadu na ich balenie;
                        
                     
                           b)
                        
                        
                           účinných látok vrátane bánk materských buniek a pracovných buniek používaných na výrobu takýchto vakcín, v súčasnosti patriacich pod číselné znaky KN ex 2933 99 80, ex 2934 99 90, ex 3002 90 90 a ex 3504 00 90.
                        
                     
            
               2.   Na účely tohto nariadenia „vývoz“ je:
               
                           a)
                        
                        
                           vývoz tovaru Únie v colnom režime vývoz v zmysle článku 269 ods. 1 nariadenia Európskeho parlamentu a Rady (EÚ) č. 952/2013 (4);
                        
                     
                           b)
                        
                        
                           spätný vývoz tovaru, ktorý nie je tovarom Únie, v zmysle článku 270 ods. 1 uvedeného nariadenia potom, ako sa takýto tovar na colnom území Únie podrobil výrobným operáciám zahŕňajúcim plnenie a balenie.
                        
                     
            
               3.   Vývozné povolenie sa predkladá, keď je tovar navrhnutý na vývoz, a najneskôr v okamihu prepustenia tovaru.
            
            
               4.   Vývozné povolenie udeľujú príslušné orgány členského štátu, v ktorom sa výrobky, na ktoré sa vzťahuje toto nariadenie, vyrábajú, a vydáva sa v písomnej podobe alebo elektronicky. Na účely tohto nariadenia výroba zahŕňa plnenie a balenie vakcín. Ak sa tovar, na ktorý sa vzťahuje toto nariadenie, vyrába mimo Únie, vývozné povolenie udeľujú príslušné orgány členského štátu, v ktorom je usadený vývozca.
            
            
               5.   Vo vývoznom vyhlásení alebo vyhlásení o spätnom vývoze sa uvádza počet dávok (v prípade viacdávkových balení počet dávok pre dospelých).
            
            
               6.   Bez predloženia platného vývozného povolenia je vývoz tovaru, na ktorý sa vzťahuje toto nariadenie, zakázaný.
            
            
               7.   Príslušný orgán udelí vývozné povolenie, pokiaľ z hľadiska objemu vývozu alebo akýchkoľvek iných relevantných okolností neohrozuje plnenie predbežných kúpnych zmlúv, ktoré Únia uzavrela s výrobcami vakcín.
            
            
               8.   Vývozné povolenie sa môže vzťahovať na jedno odoslanie s viac ako jednou zásielkou tovaru uvedeného v odseku 1 za predpokladu, že všetky zásielky sú určené do tej istej krajiny určenia a prepustili sa na tom istom colnom úrade vývozu.
            
            
               9.   Vývozné povolenie stanovené v tomto článku sa nevzťahuje na tento vývoz:
               
                           a)
                        
                        
                           na vývoz do Albánska, Andorry, Bosny a Hercegoviny, Čiernej Hory, na Faerské ostrovy, Island, do Kosova (*1), Lichtenštajnska, Nórska, San Marína, Severného Macedónska, Srbska, Švajčiarska, Vatikánskeho mestského štátu, zámorských krajín a území uvedených v prílohe II k Zmluve o fungovaní Európskej únie, Büsingenu, na Helgoland, do Livigna, Ceuty a Melilly, Alžírska, Arménska, Azerbajdžanu, Bieloruska, Egyptu, Gruzínska, Izraela, Jordánska, Libanonu, Líbye, Maroka, Moldavska, Palestíny (*2)**, Sýrie, Tuniska a Ukrajiny;
                        
                     
                           b)
                        
                        
                           na vývoz do krajín s nízkym a stredným príjmom uvedených v zozname COVAX AMC (predbežný trhový záväzok v rámci nástroja COVAX na nákup vakcín proti ochoreniu COVID-19) (5);
                        
                     
                           c)
                        
                        
                           na vývoz tovaru nakúpeného alebo dodávaného prostredníctvom COVAX, Unicef a PAHO s miestom určenia do ktorejkoľvek z iných účastníckych krajín nástroja COVAX;
                        
                     
                           d)
                        
                        
                           na vývoz tovaru nakúpeného členskými štátmi na základe predbežných kúpnych zmlúv uzavretých Úniou a darovaného tretej krajine alebo ďalej predaného do tretej krajiny;
                        
                     
                           e)
                        
                        
                           na vývoz v kontexte humanitárnej reakcie na núdzové situácie;
                        
                     
                           f)
                        
                        
                           na vývoz do zariadení umiestnených na kontinentálnom šelfe členského štátu alebo do výhradnej hospodárskej zóny vyhlásenej členským štátom podľa Dohovoru Organizácie Spojených národov o morskom práve.
                        
                     V prípade vývozu uvedeného v prvom pododseku písm. f) sa vo vývoznom vyhlásení poskytnú informácie o kontinentálnom šelfe alebo výhradnej hospodárskej zóne členského štátu, do ktorých sa má tovar, na ktorý sa vzťahuje toto nariadenie, prepraviť, pričom sa použije príslušný doplnkový referenčný kód vymedzený v údajovom prvku 2/3 v hlave II bode 2 prílohy B k vykonávaciemu nariadeniu Komisie (EÚ) 2015/2447 (6).
            
         
         
            Článok 2
            Postup
            
               1.   Žiadosti o vývozné povolenie obsahujú informácie uvedené v prílohe I a uplatniteľné doplnkové kódy TARIC uvedené v prílohe II. Okrem toho sa v nich uvedú aj informácie o počte dávok vakcín v prípade tovaru, na ktorý sa vzťahuje toto nariadenie, distribuovaných v Únii od decembra 2020, rozpísanom podľa členských štátov, ako aj informácie o počte dávok vakcín v prípade tovaru, na ktorý sa vzťahuje toto nariadenie, distribuovaných v Severnom Írsku od nadobudnutia účinnosti vykonávacieho nariadenia (EÚ) 2021/111.
            
            
               2.   Príslušné orgány členských štátov spracúvajú žiadosti o vývozné povolenia čo najskôr a návrh rozhodnutia vydávajú najneskôr do dvoch pracovných dní odo dňa, keď im žiadateľ poskytol všetky požadované informácie. Za mimoriadnych okolností a z náležite opodstatnených dôvodov možno túto lehotu predĺžiť o ďalšie dva pracovné dni.
            
            
               3.   Príslušné orgány členských štátov Komisii okamžite oznamujú žiadosť a návrh rozhodnutia na túto e-mailovú adresu:SANTE-PHARMACEUTICALS-B4@ec.europa.eu.
            
            
               4.   Ak Komisia nesúhlasí s návrhom rozhodnutia, ktorý oznámil členský štát, vydá príslušnému orgánu stanovisko do jedného pracovného dňa od doručenia oznámenia. Ak je žiadosť neúplná alebo nepresná, táto lehota začína plynúť od okamihu, keď príslušný orgán oznamujúceho členského štátu poskytne na žiadosť Komisie požadované informácie. Komisia vyhodnotí vplyv vývozu, na ktorý sa žiada povolenie, na plnenie príslušných predbežných kúpnych zmlúv s Úniou. Členský štát rozhodne o žiadosti o povolenie bezodkladne v súlade so stanoviskom Komisie.
            
            
               5.   Výrobcovia vakcín, ktorí uzatvorili predbežné kúpne zmluvy s Úniou, spolu s prvou žiadosťou o povolenie podľa tohto nariadenia alebo podľa vykonávacieho nariadenia (EÚ) 2021/111 poskytnú Komisii (na túto e-mailovú adresu:SANTE-PHARMACEUTICALS-B4@ec.europa.eu) a orgánom príslušného členského štátu aj príslušné údaje týkajúce sa ich vývozu od 30. októbra 2020. Uvedené informácie zahŕňajú objem vývozu vakcín proti ochoreniu COVID-19, konečné miesto určenia a konečných príjemcov a presný opis výrobkov. Neposkytnutie takýchto informácií môže viesť k zamietnutiu vývozných povolení.
            
            
               6.   Príslušné orgány členských štátov sa môžu rozhodnúť používať na účely spracúvania žiadostí o vývozné povolenia elektronické doklady.
            
            
               7.   Príslušné orgány členských štátov môžu overiť informácie predložené podľa odseku 6 v priestoroch žiadateľa, a to aj po udelení povolenia.
            
         
         
            Článok 3
            Oznámenia
            
               1.   Členské štáty bezodkladne oznamujú Komisii udelené a zamietnuté vývozné povolenia.
            
            
               2.   Tieto oznámenia obsahujú nasledujúce informácie:
               
                           a)
                        
                        
                           názov a kontaktné údaje príslušného orgánu;
                        
                     
                           b)
                        
                        
                           totožnosť žiadateľa;
                        
                     
                           c)
                        
                        
                           krajinu určenia;
                        
                     
                           d)
                        
                        
                           schválenie alebo zamietnutie udelenia vývozného povolenia;
                        
                     
                           e)
                        
                        
                           kód tovaru;
                        
                     
                           f)
                        
                        
                           množstvo vyjadrené ako počet dávok vakcíny;
                        
                     
                           g)
                        
                        
                           jednotky a opis tovaru;
                        
                     
                           h)
                        
                        
                           informácie o počte dávok vakcíny v prípade tovaru, na ktorý sa vzťahuje toto nariadenie, distribuovaných v Únii od 1. decembra 2020, rozpísanom podľa členských štátov, do ktorých sa vakcíny distribuovali.
                        
                     Oznámenia sa podávajú elektronicky na túto emailovú adresu:SANTE-PHARMACEUTICALS-B4@ec.europa.eu.
            
            
               3.   Komisia zverejňuje informácie o udelených a zamietnutých vývozných povoleniach, pričom náležite zohľadňuje dôverný charakter predložených údajov.
            
         
         
            Článok 4
            Nadobudnutie účinnosti a uplatňovanie
            Toto nariadenie nadobúda účinnosť 13. marca 2021.
            Uplatňuje sa do 30. júna 2021.
            Po nadobudnutí účinnosti tohto nariadenia zostávajú vývozné povolenia vydané v súlade s prílohou I k vykonávaciemu nariadeniu (EÚ) 2021/111 platné.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. marca 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 83, 27.3.2015, s. 34.
         
            (2)  Vykonávacie nariadenie Komisie (EÚ) 2021/111 z 29. januára 2021, ktorým sa vývoz určitých výrobkov podmieňuje predložením vývozného povolenia (Ú. v. EÚ L 31 I, 30.1.2021, s. 1).
         
            (3)  Pozri článok 4 ods. 2 písm. a) nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).
         
            (4)  Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).
         
            (*1)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.
         
            (*2)  Toto označenie nemožno vykladať ako uznanie Palestínskeho štátu a nie sú ním dotknuté pozície jednotlivých členských štátov k tejto otázke.
         
            (5)  https://www.gavi.org/news/media-room/92-low-middle-income-economies-eligible-access-covid-19-vaccines-gavi-covax-amc
         
            (6)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).
      
      
         
            PRÍLOHA I
            
               Vzor formulárov vývozného povolenia uvedeného v článku 1
            
            Členské štáty zaistia, aby z vydaného formulára jasne vyplývalo, o aký druh povolenia ide. Toto vývozné povolenie platí do dátumu uplynutia jeho platnosti vo všetkých členských štátoch Európskej únie.
            
                        EURÓPSKA ÚNIA Vývoz vakcín proti ochoreniu COVID-19 a účinných látok vrátane bánk materských buniek a pracovných buniek [nariadenie (EÚ) 2021/442]
                     
                  
                        
                                    1.
                                 
                                 
                                    Držiteľ povolenia
                                    
                                       (v náležitom prípade číslo EORI) a doplnkový kód TARIC
                                    
                                 
                              
                     
                        
                                    2.
                                 
                                 
                                    Číslo povolenia
                                 
                              
                     
                        
                                    3.
                                 
                                 
                                    Dátum uplynutia platnosti
                                 
                              
                  
                        
                                    4.
                                 
                                 
                                    Vydávajúci orgán
                                 
                              
                     
                        
                                    5.
                                 
                                 
                                    Colný úrad vývozu
                                 
                              
                     
                        
                                    6.
                                 
                                 
                                    Krajina určenia
                                 
                              
                  
                        
                                    7.
                                 
                                 
                                    Kód tovaru
                                 
                              
                     
                        
                                    8.
                                 
                                 
                                    Množstvo
                                 
                              
                     
                        
                                    9.
                                 
                                 
                                    Jednotka
                                 
                              
                     
                        
                                    10.
                                 
                                 
                                    Opis tovaru
                                 
                              
                  
                        
                                    11.
                                 
                                 
                                    Miesto
                                 
                              
                  
                        
                                    7.
                                 
                                 
                                    Kód tovaru
                                 
                              
                     
                        
                                    8.
                                 
                                 
                                    Množstvo
                                 
                              
                     
                        
                                    9.
                                 
                                 
                                    Jednotka
                                 
                              
                     
                        
                                    10.
                                 
                                 
                                    Opis tovaru
                                 
                              
                  
                        
                                    11.
                                 
                                 
                                    Miesto
                                 
                              
                  
                        
                                    7.
                                 
                                 
                                    Kód tovaru
                                 
                              
                     
                        
                                    8.
                                 
                                 
                                    Množstvo
                                 
                              
                     
                        
                                    9.
                                 
                                 
                                    Jednotka
                                 
                              
                     
                        
                                    10.
                                 
                                 
                                    Opis tovaru
                                 
                              
                  
                        
                                    11.
                                 
                                 
                                    Miesto
                                 
                              
                  
                        
                                    7.
                                 
                                 
                                    Kód tovaru
                                 
                              
                     
                        
                                    8.
                                 
                                 
                                    Množstvo
                                 
                              
                     
                        
                                    9.
                                 
                                 
                                    Jednotka
                                 
                              
                     
                        
                                    10.
                                 
                                 
                                    Opis tovaru
                                 
                              
                  
                        
                                    11.
                                 
                                 
                                    Miesto
                                 
                              
                  
                        
                                    12.
                                 
                                 
                                    Podpis, miesto a dátum, odtlačok pečiatky
                                 
                              
                  
               Vysvetlivky k formuláru vývozného povolenia
            
            Pokiaľ nie je uvedené inak, povinne sa vypĺňajú všetky kolónky.
            Kolónky 6 až 10 sa opakujú štyrikrát, aby bolo možné požiadať o povolenie pre štyri rôzne výrobky.
            
                        Kolónka 1
                     
                     
                        Držiteľ povolenia
                     
                     
                        Celý názov a adresa spoločnosti, ktorej sa povolenie vydalo, a v náležitom prípade číslo EORI.
                        Doplnkový kód TARIC, ako sa vymedzuje v prílohe II.
                     
                  
                        Kolónka 2
                     
                     
                        Číslo povolenia
                     
                     
                        Číslo povolenia vypĺňa orgán vydávajúci vývozné povolenie a má tento formát: XXrrrr999999, kde XX je 2-miestny alfabetický kód geonomenklatúry (1) vydávajúceho členského štátu, rrrr je 4-miestne číslo roku vydania povolenia, 999999 je 6-miestne jedinečné číslo v rámci XXrrrr a prideľuje ho vydávajúci orgán.
                     
                  
                        Kolónka 3
                     
                     
                        Dátum uplynutia platnosti
                     
                     
                        Vydávajúci orgán môže určiť dátum uplynutia platnosti povolenia. Tento dátum uplynutia platnosti nesmie byť neskorší ako 30. jún 2021.
                        Ak vydávajúci orgán neurčí žiadny dátum uplynutia platnosti, platnosť povolenia uplynie najneskôr 30. júna 2021.
                     
                  
                        Kolónka 4
                     
                     
                        Vydávajúci orgán
                     
                     
                        Úplný názov a adresa orgánu členského štátu, ktorý vydal vývozné povolenie.
                     
                  
                        Kolónka 5
                     
                     
                        Colný úrad vývozu
                     
                     
                        Celý názov a kód Únie colného úradu, na ktorom sa podáva vývozné vyhlásenie
                     
                  
                        Kolónka 6
                     
                     
                        Krajina určenia
                     
                     
                        2-miestny abecedný kód geonomenklatúry krajiny určenia tovaru, pre ktorý sa povolenie vydáva.
                     
                  
                        Kolónka 7
                     
                     
                        Kód tovaru
                     
                     
                        Číselný kód harmonizovaného systému alebo číselný znak kombinovanej nomenklatúry (2), do ktorého je tovar na vývoz zatriedený v čase vydania povolenia.
                     
                  
                        Kolónka 8
                     
                     
                        Množstvo
                     
                     
                        Množstvo tovaru merané v jednotkách deklarovaných v kolónke 9.
                     
                  
                        Kolónka 9
                     
                     
                        Jednotka
                     
                     
                        Merná jednotka, v ktorej je vyjadrené množstvo deklarované v kolónke 8. Jednotkami, ktoré sa majú použiť, je počet dávok vakcín.
                     
                  
                        Kolónka 10
                     
                     
                        Opis tovaru
                     
                     
                        Zrozumiteľný slovný opis, natoľko presný, aby umožňoval identifikáciu tovaru.
                     
                  
                        Kolónka 11
                     
                     
                        Miesto
                     
                     
                        Kód geonomenklatúry členského štátu, v ktorom sa tovar nachádza. Ak sa tovar nachádza v členskom štáte vydávajúceho orgánu, táto kolónka sa musí ponechať prázdna.
                     
                  
                        Kolónka 12
                     
                     
                        Podpis, odtlačok pečiatky, miesto a dátum
                     
                     
                        Podpis a odtlačok pečiatky vydávajúceho orgánu. Miesto a dátum vydania povolenia.
                     
                  
               (1)  Vykonávacie nariadenie Komisie (EÚ) 2020/1470 z 12. októbra 2020 o nomenklatúre krajín a území pre európsku štatistiku medzinárodného obchodu s tovarom a o geografickom členení pre iné podnikové štatistiky (Ú. v. EÚ L 334, 13.10.2020, s. 2).
            
               (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
         
      
      
         
            PRÍLOHA II
            Doplnkové kódy TARIC
            
                        Spoločnosť
                     
                     
                        
                           Doplnkový kód TARIC
                        
                        pre očkovacie látky (vakcíny) proti koronavírusom podobným SARS (druhom SARS-CoV)
                     
                     
                        
                           Doplnkový kód TARIC
                        
                        pre účinné látky  (1)
                        
                     
                  
                        AstraZeneca AB
                     
                     
                        4500
                     
                     
                        4520
                     
                  
                        Pfizer/BioNTech
                     
                     
                        4501
                     
                     
                        4521
                     
                  
                        Moderna Switzerland/Moderna Inc
                     
                     
                        4502
                     
                     
                        4522
                     
                  
                        Janssen Pharmaceutica NV
                     
                     
                        4503
                     
                     
                        4523
                     
                  
                        CureVac AG
                     
                     
                        4504
                     
                     
                        4524
                     
                  
                        Sanofi Pasteur/GlaxoSmithKline Biologicals S.A
                     
                     
                        4505
                     
                     
                        4525
                     
                  
                        Novavax
                     
                     
                        4506
                     
                     
                        4526
                     
                  
                        Iní výrobcovia
                     
                     
                        4999
                     
                     
                        4999
                     
                  
               
            
                        Spoločnosť
                     
                     
                        
                           Doplnkový kód TARIC
                        
                        pre ostatné látky  (2)
                        
                     
                  
                        Všetci výrobcovia
                     
                     
                        4599
                     
                  
               (1)  Účinné látky vrátane bánk materských buniek a pracovných buniek používaných na výrobu vakcín proti koronavírusom podobným SARS (druhom SARS-CoV).
            
               (2)  „Ostatné látky“ sú výrobky alebo látky, ktoré sa nebudú používať na výrobu vakcín proti koronavírusom podobným SARS (druhom SARS-CoV), ale ktoré sú zatriedené pod rovnaké číselné znaky KN ako účinné látky.